《读孟君复赠岳仲远》
元代·方回

维岳武穆王，复雠议不合。老桧卖中原，神龙困蚁𠾱。

维孟忠襄公，缓兵策弗纳。清之三京师，万众死者卅。

憸党梗国论，孰与噬而嗑。世事可流涕，循至虞不腊。

秦郑两奸驵，百年棺已阖。骨朽遗臭在，厥后极茸阘。

岳氏家几传，阳羡溪山市。故书三万卷，金石烂模拓。

孟氏神童孙，卜宅占苕霅。诗声鸾凤鸣，众作扫蛙蛤。

猗欤先王公，百战动摧拉。身在国庶几，心与天响答。

造物报勋裔，纵未黄其閤。各各神仙姿，不受尘土杂。

臭味崇芝兰，情谊笃鹣鲽。著我珠玉间，鬓蓬愧衰飒。

冷话暗灯火，清宴倒壶榼。时凭城边楼，同望湖外塔。

二豪马蹄花，春堤厌蹴踏。而我枯如僧，山肩一破衲。

未甘脱儒冠，萧寺求挂搭。终不望汉廷，安车聘申盖。

顾独喜结交，勿疑朋簪盍。同道吻漆胶，开诚去栀蜡。

将相棨戟门，六辔驾群軜。七十返初服，无复韨韎韐。

岂其珠履中，不许青鞋靸。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。